पाएं अपने शहर की ताज़ा ख़बरें और फ्री ई-पेपरडाउनलोड करें
पटना। राजद सुप्रीमो लालू प्रसाद ने गांधी मैदान की परिवर्तन रैली में अपने दोनों पुत्रों तेजस्वी और तेज प्रताप को लांच किया था। दोनों का मंच से संबोधन तो नहीं हुआ, लेकिन दोनों एक साथ मंच पर सामने आए और लोगों का अभिवादन किया। लालू की बड़ी बिटिया मीसा भारती भी गांधी मैदान के मंच पर दोनों भाइयों के साथ ही बैठी थीं।
लालू के बाद अब उनके राजनीतिक मित्र और गठबंधन सहयोगी लोजपा सुप्रीमो रामविलास पासवान भी अपने इकलौते पुत्र चिराग पासवान को अवतरित करने में जुटे हैं। पिछले दिनों महाराजगंज लोकसभा उपचुनाव में राजद उम्मीदवार प्रभुनाथ सिंह के पक्ष में चुनाव प्रचार के लिए रामविलास ने अपनी जगह चिराग को ही भेजा। पिछले दिनों बिहार बचाओ यात्रा के बाद से रामविलास पासवान अस्वस्थ चल रहे हैं। उनकी गैरहाजिरी में चिराग को लोजपा का स्टार कैंपेनर्स बनाया गया। जब लोजपा समर्थित राजद उम्मीदवार प्रभुनाथ सिंह के भारी वोटों से जीतने से चिराग के हौसले बुलंद हैं।
राजनीतिक विरासत आगे बढ़ाएंगे
चिराग के हाजीपुर लोस क्षेत्र से चुनाव लड़ने की चर्चा जोरों पर है। रामविलास पासवान चिराग में अपनी राजनीतिक विरासत को आगे बढ़ाने की संभावनाएं देख रहे हैं। हाजीपुर का पिछला चुनाव वे जदयू के रामसुंदर दास से हार गए थे। पूर्व मुख्यमंत्री रामसुंदर दास की अधिक उम्र के कारण क्षेत्र में कम सक्रियता का फायदा उठाते हुए रामविलास अपने पुत्र को क्षेत्र में जनसभाओं और जनसंपर्क के जरिए लोगों के बीच पैठ बनाने में लगे हैं। पार्टी के राष्ट्रीय महासचिव डॉ. सत्यानंद शर्मा और राघवेंद्र कुशवाहा इस दौरान चिराग के साथ रहते हैं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva zho_Hant eng_Latn